تسجيل الدخول باستخدام حسابك مع
المهندسين, القاهرة, مصر.
وافل ميكر: مش كل محلات الحلو تأكل عندها حادق فى المهندسين
في الفترة الأخيرة كثرت قوي محلات الوافل في القاهرة، وده ناتج عن حب الشعب المصري لها جدًا، وبـ تتنافس المحلات في الجودة والتجديد في الأنواع والأصناف اللي بـ تأكلها مع الوافل. جذبنا جدًا في محل "وافل ميكر-Waffle Maker" أن فيه وافل بس حادق بالبرجر أو السوسيس أو الفراخ اللي تختاره، فـ قررنا نكتشفه.
أول ما وصلنا هناك لقينا المكان صغير جدًا، المكان جوه فيه ترابيزتين بس صغيرين، والترابيزات اللي بره المكان مش جاهزة، ولطبيعة الحياة في مصر أم الدنيا، مافيش 5 دقائق النور قطع.. وطبعًا انتظرنا لحد ما النور جه وقعدنا بره في القعدة الخارجية، وإن كان ده عطل الطلبات اللي إحنا طلبناها، إلا أنه ما يغفرش الأخطاء العظيمة اللي شوفناها في المحل.
إحنا طلبنا وافل كلاسيك برجر (35 جنيه)، عبارة عن بطاطس وHome made برجر، أول ما شوفناه كان شكله حلو،الوافل كان مدور على حجم البرجر بالضبط مع البطاطس وصوص الباربكيو، لكن الحلو ما كملش، للأسف البطاطس كانت مليانة زيت وناشفة جدًا، والبرجر جودته كانت سيئة جدًا، اللحمة مش متبلة كويس، وكأنك بـ تأكل لحمة مفرومة طعمها مش حلو جوه الوافل.
والطلب الثاني كان وافل فراخ بانيه بالجبنة (23 جنيه)، الوافل كان مقسوم نصفين والفراخ البانيه والجبنة والخسبداخله،الفراخ مقرمشة من بره وطرية من جوه، المشكلة الوحيدة أن قطع الفراخ كانت رفيعة قوي ومليانة زيت برضه، لو كانوا استخدموا شرائح أكثر سمكًا طمعها كان هـ يبقى أحلى. كمان حجم الساندويتشات ما يتناسبش خالص مع الأسعار لأنها صغيرة جدًا، والخدمة كانت تحت المستوى المطلوب لدرجة أن كل شوية كنا نقوم بنفسنا علشان نستعجل الأكل أو ندفع الحساب، لأن نادرًا لما تلاقي الجرسون خرج بره المكان، ده لو كان فيه جرسون أصلًا.
الحاجة الوحيدة اللي كان طعمها حلو جدًا الوافل الحلو باعتبار أن ده أساس وموطن قوة المحل، اختارنا وافل كرنفال (35 جنيه) المكون من طبقتين وافل وأربع إضافات مع إضافة الصوص الأساسي. الشكل العام كان حلو بالذات مع صوص النوتيلا كصوص أساسي بين طبقتين الوافل ومن فوق على الثانية نوتيلا وعليها أناناس وكوكيز ومارشمليو وكيت كات، الحقيقة أنه كان حلو جدًا وسخن، بس تأكله لوحده هـ يشبعك تمامًا وما تجربش الوافل الحادق خالص.
إحنا جربنا كمان الـShacks اللي بـ يقدمها، وبرغم أنها متنوعة بأنواع شوكولاتة بـ نحبها جدًا، إلا أننا خاب أملنا لأنها كانت مُقدمة تقريبًا سخنة، نسبة البرودة اللي فيها أقل من كوباية المياه الساقعة وده المفروض يبقى مثلج أو على الأقل ساقع جدًا.
طلبنا سنيكرز شيك (18 جنيه)، وكان طعمه معقول جزء منه فيه قطع الشوكولاتة بـ تأكلها وأنت بـ تشرب العصير، وتويكس شيك (نفس السعر) اللي كان خفيف وطعمه لذيذ، وأوريو شيك (نفس السعر) وده اللي كان كارثة لأنهم تقريبًا ماحطوش معاه لبن فطعمه كان عامل كأنك بـ تأكل أوريو ذائب في مياه، وأحسن حاجة شربناها كانت توبليرون شيك (20 جنيه) لأنها كانت شوكولاتة بيضاء، فكانت أخف حاجة نشربها ونحس فيها بطعم، بس طبعًا علشان المشروبات ماكانتش ساقعة تقريبًا تذوقناها بس.
برغم أن المحل فيه اختيارات متعددة، إلا أن سوء الإدارة لو ما اتظبتش هـ يؤدي لمشكلة كبيرة، المحل كان عليه إقبال من بعد الساعة 6 طبعًا للوافل الحلوة و Chocolate Fountain اللي بـ يقدمها برضه بنكهات كل الشوكولاتة المعروفة. نتمنى أنهم يحسنوا الأخطاء دي، ولو عاوزين تشوفوا المنيو بتاعهم كامل، ادخلوا على صفحتهم في الفيسبوك.
في يوم من الأيام، واحد من الناس هـ يحكي إزاي وقع العالم في غرام اختراع عبارة عن معجون شوكولاتة بالبندق اللي طلع من مدينة صغيرة في إيطاليا، أيوه بالضبط، إحنا النهارده بـ نتكلم على ظاهرة النوتيلا اللي زلزلت العالم.
مصر من أكثر الدول اللي أهلها بـ يموتوا في الحاجات الحلوة، وافتتاح نوتيليريا في بورتو كايرو مول من غير مجاملة كان من أهم الأحداث بالنسبة لعشاق النوتيلا في مصر.
مع الرائحة الطازجة للحلويات المعمولة بالشوكولاتة في كل المكان، أكيد هـ توصل لمكان نوتيلاريا في بورتو كايرو مول، الديكورات هناك على شكل برطمانات نوتيلا بأحجام متنوعة –تشمل برطمانات عملاقة– ونافورة شوكولاتة كبيرة، ولو عاوز تعرف إحساسنا ودرجة انبهارنا بالمكان ممكن تتخيل إحساس تشارلي لما دخل مصنع ويلي ونكا للشوكولاتة.
كنا متحمسين لتجربة كل حاجة عندهم، فطلبنا وافل شوكولاتة بالنوتيلا (24 جنيه)، وافل سادة وعليه نوتيلا (24 جنيه)، تارت بلح بصوص النوتيلا (25 جنيه) و"نوتيلا إنجيكشن"، ودي عبارة عن اختراع عبقري من نوتيليريا لأكل النوتيلا عن طريق سرنجة (10 جنيه).
بعض الحاجات في المنيو لسه مش موجودة لأن المكان في فترة الإعداد، بس الأكيد أن كل اختياراتنا كانت هائلة، الوافلز كانت هائلة، طرية ومقرمشة في نفس الوقت، وخفيفة وسهلة المضغ برضه، ومسك الختام كان طعم النوتيلا الرائع.
قاعدة تارت البلح كانت مقرمشة وعملت تجانس ممتاز مع البلح الطري وصوص النوتيلا الغني. آخر الاختراعات معانا كانت النوتيلا إنجيكشن المكونة من عجينة نوتيلا بالبندق، ودي تعتبر فكرة بديلة هايلة لأكل النوتيلا بالملعقة.
بعد ما خلصنا مهرجان النوتيلا، فريق العمل الرائع قدموا لنا شاي فيوري، وهو عبارة عن شاي معمول من زهرة ناشفة في مياه ساخنة، المكان كله كان مليان بالرائحة القوية العطرية للشاي اللي بـ يُقدم معاه ريحان.
نوتيليريا كمان بـ يقدموا تشكيلة كبيرة من التشيز كيك، والتارت، والآيس كريم، وبعد زيارتنا الأولى، مش هـ نقدر نستنى علشان نروح ثاني ونجربهم، المهم دلوقت أن تجربتنا معاهم كانت هائلة، مافيش حاجة معينة ممكن ننتقد فيها نوتيليريا، وإحنا باعتبارنا من جمهورهم كنا مبسوطين من شغلهم وجودتهم العالية، نتمنى يحافظوا على مستواهم.
Loading...